b"\n_START_ARTICLE_\nArthur Nebe\n_START_SECTION_\nBiografija\n_START_PARAGRAPH_\nGime 1894 m. Berlyne, pradin\xc4\x97s mokyklos mokytojo \xc5\xa1eimoje. Pirmojo pasaulinio karo metu kaip savanoris \xc4\xafstojo \xc4\xaf karin\xc4\x99 tarnyb\xc4\x85 17-ame Pionieri\xc5\xb3 batalione, kur dukart nukent\xc4\x97jo nuo chemini\xc5\xb3 duj\xc5\xb3._NEWLINE_1920 m. tapo Berlyno kriminalin\xc4\x97s policijos (Kripo) nariu ir 1924 m. buvo paauk\xc5\xa1tintas \xc4\xaf policijos komisaro post\xc4\x85. 1931 m. liepos 1 d. \xc4\xafstojo \xc4\xaf naci\xc5\xb3 partij\xc4\x85, t\xc4\x85 pa\xc4\x8di\xc4\x85 dien\xc4\x85 tapo ir SS nariu. Dirbdamas Berlyno kriminalin\xc4\x97je policijoje palaik\xc4\x97 ry\xc5\xa1\xc4\xaf su SS grupuote, vadovaujama Kurto Dalueg\xc4\x97s. 1932 m. Neb\xc4\x97 kartu su kitais policijos pareig\xc5\xabnais \xc4\xafk\xc5\xabr\xc4\x97 Berlyno policijos Nacionalsocialist\xc5\xb3 Tarnautoj\xc5\xb3 draugij\xc4\x85. Naciams u\xc5\xbe\xc4\x97mus vald\xc5\xbei\xc4\x85 \xc5\xa1alyje, 1933 m. baland\xc5\xbeio m\xc4\x97n. Dalueg\xc4\x97 parekomendavo A. Neb\xc4\x99 \xc4\xaf Valstyb\xc4\x97s policijos vyriausiojo pareig\xc5\xabno post\xc4\x85._NEWLINE_1933 m. spal\xc4\xaf Rudolfo Dylso paskirtas Gestapo vir\xc5\xa1ininku, Neb\xc4\x97 tur\xc4\x97jo pa\xc5\xa1alinti Hitlerio konkurent\xc4\x85 Gregor\xc4\x85 \xc5\xa0traser\xc4\xaf. \xc5\xa0itai Neb\xc4\x99 paskatino v\xc4\x97liau veikti prie\xc5\xa1 nacius. Tais pa\xc4\x8diais metais susipa\xc5\xbeino su tuometiniu Berlyno policijos b\xc5\xabstin\xc4\x97s tarnautoju Hansu Berndu Giseviusu (Hans Bernd Gisevius), kuris Neb\xc4\x99 supa\xc5\xbeindino su Hansu Osteriu._NEWLINE_1936 m. liep\xc4\x85 Kripo tapo viso Reicho kriminalin\xc4\x97s policijos departamentu ir buvo sujungta su Gestapu, taip suformuojant Sicherheitspolizei (SiPo) saugumo policij\xc4\x85. Tuo metu SiPo vadovavo Reinhardas Heidrichas. Neb\xc4\x97 buvo paauk\xc5\xa1tintas \xc4\xaf grupenfiurer\xc4\xaf ir paskirtas \xc4\xaf Kripo vir\xc5\xa1ininko post\xc4\x85. Kaip Kripo vir\xc5\xa1ininkas jis buvo pavaldus Heidrichui. Jo antipatija Heidrichui ir Heinrichui Himleriui i\xc5\xa1augo, nepaisant to, kad jis ir toliau su jais reguliariai pietaudavo. 1939 m. rugs\xc4\x97jo 27 d. SiPo buvo performuota \xc4\xaf SS-Reichssicherheitshauptamt ar RSHA. Kripo tapo RSHA V departamentu. V departamentas taip pat buvo \xc5\xbeinomas kaip Reichskriminalpolizeiamt ('Reicho kriminalin\xc4\x97s policijos departamentas' arba RKPA)._NEWLINE_1939 m. Neb\xc4\x97 kartu su b\xc5\xabsimu bendras\xc4\x85mokslininku dr. Karlu Saku (Karl Sack, Vermachto teis\xc4\x97jo generaliniu advokatu) \xc4\x97m\xc4\x97 veikti prie\xc5\xa1 Himlerio ir Heidricho s\xc4\x85moksl\xc4\x85 prie\xc5\xa1 generol\xc4\x85 Verner\xc4\xaf fon Frit\xc4\x8d\xc4\x85. Tais pa\xc4\x8diais metais Hansas Osteris pri\xc4\x97m\xc4\x97 Neb\xc4\x99 \xc4\xaf s\xc4\x85moksl\xc4\x85 nuversti Hitler\xc4\xaf, jei \xc5\xa1is u\xc5\xbepult\xc5\xb3 \xc4\x8cekoslovakij\xc4\x85, kad u\xc5\xbeimt\xc5\xb3 Sudet\xc5\xb3 kra\xc5\xa1t\xc4\x85. Neb\xc4\x97 s\xc4\x85mokslininkams teik\xc4\x97 informacij\xc4\x85 apie SS karin\xc4\x99 j\xc4\x97g\xc4\x85 bei \xc5\xa1tabo technik\xc4\x85 ir sl\xc4\x97ptuves, i\xc5\xa1sid\xc4\x97s\xc4\x8diusias aplink Berlyn\xc4\x85."